Ισχυρές οι σχέσεις με την Κυπριακή Δημοκρατία δηλώνει ο Μάικλ Κλόσσον - 2002-06-26
σε ακροάσεις για επικύρωση του διορισμού του ως Πρέσβη των ΗΠΑ στην Κύπρο
Η Επιτροπή Εξωτερικών Σχέσεων της Αμερικανικής Γερουσίας πραγματοποίησε την Τρίτη ακροάσεις στα πλαίσια της διαδικασίας για την επικύρωση των διορισμών τριών νέων πρεσβευτών που επέλεξε ο Πρόεδρος Μπούς, συμπεριλαμβανομένου και του νέου Πρέσβη των Ηνωμένων Πολιτειών στην Κύπρο Μάηκλ Κλόσον. Όπως μεταδίδει ο Γιώργος Μπίστης, από την Ελληνική Υπηρεσία της «Φωνής της Αμερικής», ο Μάηκλ Κλόσον, διπλωμάτης καριέρας με προηγούμενο πόστο του το Χόνγκ Κόνγκ, εξέφρασε μεγάλη ικανοποίηση για την εμπιστοσύνη που επέδειξαν στο πρόσωπό του ο Πρόεδρος Μπούς και ο Υπουργός Εξωτερικών Κόλιν Πάουελ διορίζοντάς τον να ηγηθεί της Αμερικανικής διπλωματικής αποστολής στη Λευκωσία και τόνισε ότι εάν ο διορισμός του επικυρωθεί από το Κογκρέσο θα αντλήσει από την 27 χρόνων πείρα του στο διπλωματικό σώμα ώστε η θητεία του στην Κύπρο να στεφθεί από την μεγαλύτερη δυνατόν επιτυχία. Κατά την έκφραση του κυρίου Κλόσον, «οι διμερείς μας σχέσεις με την Κυπριακή Δημοκρατία είναι ισχυρές και νομίζω ότι αυτό καταδεικνύεται από τις πρόσφατες επισκέψεις στη Ουάσιγκτον υψηλόβαθμων Κυπρίων αξιωματούχων». Στη συνέχεια ο κύριος Κλόσον τόνισε πως οι Ηνωμένες Πολιτείες «εκτιμούν την συνεργασία της Κύπρου στις προσπάθειες για την αντιμετώπιση της τρομοκρατίας, ειδικότερα μετά την 11η Σεπτεμβρίου και επίσης την προθυμία των Κυπρίων να είναι καλοί φίλοι και συνεργάτες σε πολλούς άλλους τομείς». Αναφορικά με το πρόβλημα της Κύπρου ο κύριος Κλόσον είπε ότι «οι Ηνωμένες Πολιτείες από μακρού θεωρούν σημαντική την επίτευξη ενός βιώσιμου περιεκτικού διακανονισμού του Κυπριακού, επειδή πιστεύουν πως ένας τέτοιος διακανονισμός θα απέβαινε σε όφελος της Κύπρου, των Ηνωμένων Πολιτειών και ολόκληρης της περιοχής». Ο προτεινόμενος ως νέος Πρέσβης της Αμερικής στην Κύπρο παρατήρησε κατόπιν πως σε τελευταία ανάλυση «εναπόκειται στους ηγέτες των δύο κοινοτήτων του νησιού, να καταλήξουν, με την υποστήριξη της διεθνούς κοινότητας, σε μια συμφωνία που να οδηγεί στον επιδιωκόμενο περιεκτικό διακανονισμό». Οπωσδήποτε όμως, τόνισε, «οι Ηνωμένες Πολιτείες έχουν κατ επανάληψιν εκφράσει την γνώμη πως η λύση του Κυπριακού πρέπει να στηρίζεται στη δημιουργία μιας διζωνικής, δικοινοτικής ομοσπονδίας κι ακόμη πως είναι δυνατόν να επιτευχθεί διακανονισμός που να εξυπηρετεί τα καλώς νοούμενα συμφέροντα και των δύο πλευρών». Των ακροάσεων προήδρευσε ο Γερουσιαστής Μπιλ Νέλσον, Δημοκρατικός από τη Φλώριδα, ο οποίος επίσης αναφέρθηκε στο Κυπριακό λέγοντας πως «είναι έκδηλο ότι χρειάζεται να συνεχίσουμε τις προσπάθειες προς την επίτευξη μιας συμπεφωνημένης και σταθερής λύσης στη διαμάχη τόσων δεκαετιών που έχει οδηγήσει στη διαίρεση της Κύπρου και καθώς επίκειται η ένταξη της στην Ευρωπαϊκή Ένωση ενέχει σπουδαιότητα οι ενεχόμενες πλευρές να παραμείνουν προσηλωμένες στο στόχο του να τελειώσουν το έργο τους». Στο σημείο αυτό ο Γερουσιαστής Νέλσον, απευθυνόμενος προς τον κύριο Κλόσον, του είπε πως εάν ο διορισμός του επικυρωθεί, θα αναμένεται από αυτόν να διαδραματίσει «πολύ σημαντικό ρόλο» στο θέμα. Στις εισαγωγικές παρατηρήσεις του όμως ο Γερουσιαστής Νέλσον αναφέρθηκε και σε «ένα άλλο πρόβλημα» που, όπως κατήγγειλε, υπάρχει στην Κύπρο. Κατά την έκφραση του: «Η Κύπρος έχει γίνει παράδεισος για το ξέπλυμα βρώμικου χρήματος. Δεν έχει ανοίξει αυτό το θέμα και δεν μιλώ μόνο για το ξέπλυμα βρώμικού χρήματος από τη Ρωσική μαφία. Μπορείτε να φανταστείτε τι είδους άλλα χρήματα ξεπλένονται επίσης εκεί. Αργά η γρήγορα οι Ηνωμένες Πολιτείες θα πρέπει να πάρουν σκληρή στάση στο θέμα. Πήγα στην Κύπρο πριν ενάμιση μήνα, και στις δύο πλευρές (της Πράσινης Γραμμής) και είχα συνομιλίες με παράγοντες και των δύο πλευρών. Μιλώντας με ορισμένους αρμόδιους για νομισματικά θέματα στην Λευκωσία μου δήλωσαν πως αυτό που τώρα σας είπα δεν είναι πρόβλημα στην Κύπρο, αλλά γεγονός είναι , ότι πρόκειται για πρόβλημα. Κι αυτό μας απασχολεί σε μεγάλο βαθμό». Στην ίδια συνεδρίαση κατέθεσε και ο διορισθείς από τον Πρόεδρο Μπούς νέος Πρέσβης των Ηνωμένων Πολιτειών στην Αλβανία Τζέημς Τζέφφρεη, ο οποίος σε κάποιο σημείο της κατάθεσής του ανέφερε ότι εάν η Τουρκία βοηθήσει στην επίλυση του Κυπριακού πριν την ένταξη της Κύπρου στην Ευρωπαϊκή Ένωση αυτό θα βοηθούσε και την δική της Ευρωπαϊκή προοπτική.